Un fenomen neobișnuit, care se aseamănă cu o tornadă, a fost surprins, vineri seara, în România. Imaginile au fost văzute de locuitorii din Lelei, un sat aflat la granițele dintre județele Sălaj și Satu Mare.
Despre acest fenomen a vorbit Sergiu Pavel, președintele Severe Weather Alert – Sălaj, care a publicat un mesaj pe Facebook, încercând să liniștească oamenii. Este vorba despre un „nor-pâlnie”, un fenomen spectaculos care ar putea duce la apariția unei tornade.
Norii-pâlnie apar de obicei când sunt furtuni și, deși fenomenul este similar unei tornade, nu atinge solul. Însă, în anumite situații poate ajunge până spre suprafața pământului și se poate transforma într-o tornadă.
„Acest nor pâlnie se aseamănă cu tornada, dar nu atinge solul. În condiții optime, acesta se poate dezvolta până spre sol și poate astfel deveni o tornadă”,a transmis Sergiu Pavel.
Pe fondul sistemului convectiv sever ce a generat în județele Sălaj și Satu Mare averse torențiale însoțite de frecvente descărcări electrice, intensificări ale vântului temporar susținute și grindină de mici dimensiuni, izolat chiar medii dimensiuni, la ora 18:05 s-a produs și acest fenomen care de altfel îi înspăimântă pe mulți”, a adăugat acesta în mesajul postat pe Facebook.
Amintim că în această seară, județele Sălaj și Satu Mare s-au aflat sub avertizări nowcasting de vreme rea. În mai multe localități din Satu Mare a fost cod portocaliu de averse torențiale, furtuni și grindină.
Altele s-au aflat sub cod galben de fenomene specifice instabilității atmosferice, precum cele menționate. Sub cod galben de vijelii, frecvente descărcări electrice, ploi și grindină au fost și localități din județul Sălaj.
Atenționările Administrației Naționale de Meteorologie au ieșit din vigoare vineri, 24 mai, la orele 19:30, respectiv 20:00. Un alt fenomen inedit a avut loc în municipiul Arad, acum câteva zile.
O furtună cu fulgere roz a surprins locuitorii de aici. Cerul a căpătat o culoare neobișnuită. Fascinați de fulgerele ce păreau roz, oamenii au făcut zeci de fotografii pe care le-au publicat în mediul online.